บิ๊กล็อต TISCO โผล่ 3.12 พันลบ. ต่ำกว่าราคากระดาน! จับตา “บ.สาธิณี” ขายหุ้นยกเข่ง
บิ๊กล็อต TISCO โผล่ 3.12 พันลบ. ปริมาณ 39.48 ล้านหุ้น ราคาเฉลี่ย 79 บ./หุ้น ซึ่งเป็นราคาต่ำกว่ากระดาน! จับตา "บ.สาธิณี" ผู้ถือหุ้นรายใหญ่อันอับ 5 ขายหุ้นยกเข่ง
4 ธ.ค. 2561

ผู้สื่อข่าวรายงานว่า วันนี้มีรายการสรุปซื้อขายกระดานรายใหญ่ (Big lot) ภาคเช้าของหุ้น บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO จำนวน 1 รายการ ปริมาณ 39,482,767 หุ้น มูลค่ารวม 3.12 พันล้านบาท ราคาเฉลี่ย 79 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น TISCO ปิดตลาดวันนี้ (4 ธ.ค.) อยู่ที่ 80 บาท ไม่เปลี่ยนแปลงจากวันก่อน ราคาสูงสุดที่ 80.75 บาท ราคาต่ำสุดที่ 79.75 บาท มูลค่าซื้อขายที่ 3.36 พันล้านบาท
ทั้งนี้จากการตรวจสอบโครงสร้างผู้ถือหุนใหญ่ TISCO พบ SATHINEE CO.,LTD. เป็นผู้ถือครองหุ้นในสัดส่วนเท่ากับขนาดของรายการบิ๊กล็อตดังกล่าว โดย SATHINEE CO.,LTD. ถือครองหุ้น TISCO เป็นจำนวนทั้งสิ้น 39,482,767 หุ้น หรือคิดเป็น 4.93%
โครงสร้างผู้ถือหุ้นใหญ่อันดับ 1-5 ของ TISCO
ที่มา ตลท. (ภาพรวมข้อมูลผู้ถือหุ้น ณ วันที่ 30/04/2561)